CELEX: 62020CN0524
Language: mt
Date: 2020-10-20 00:00:00
Title: Kawża C-524/20: Talba għal deċiżjoni preliminari mressqa mill-Městský soud v Praze (ir-Repubblika Ċeka) fl-20 ta’ Ottubru 2020 – VÍTKOVICE STEEL, a.s. vs Ministerstvo životního prostředí

21.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 443/15
            
         
      Talba għal deċiżjoni preliminari mressqa mill-Městský soud v Praze (ir-Repubblika Ċeka) fl-20 ta’ Ottubru 2020 – VÍTKOVICE STEEL, a.s. vs Ministerstvo životního prostředí
      (Kawża C-524/20)
      (2020/C 443/16)
      Lingwa tal-kawża: iċ-Ċek
      
         Qorti tar-rinviju
      
      Městský soud v Praze
      
         Partijiet fil-kawża prinċipali
      
      
         Rikorrenti: VÍTKOVICE STEEL, a.s.
      
         Konvenut: Ministerstvo životního prostředí
      
         Domandi preliminari
      
      
                  1)
               
               
                  L-Artikolu 10(8) tad-Deċiżjoni tal-Kummissjoni 2011/278/UE (1) tas-27 ta’ April 2011, moqri flimkien mal-Anness I ta’ din id-deċiżjoni, jirrikjedi l-allokazzjoni mingħajr ħlas tal-kwoti tal-emissjonijiet għall-perijodu 2013-2020 lil installazzjoni li fiha jseħħ proċess li jagħmel użu minn konvertitur tal-ossiġenu, fejn ir-riżors introdott fil-proċess huwa ħadid likwidu saturat bil-karbonju fornit minn installazzjoni oħra li tappartjeni lil operatur differenti, jekk fl-istess waqt jiġi żgurat li mhux se jkun hemm kalkolu doppju jew allokazzjoni doppja tal-kwoti intiżi għall-prodott metall sħun?
               
            
                  2)
               
               
                  Fil-każ ta’ risposta fin-negattiv għall-ewwel domanda, l-Artikolu 10(8) tad-Deċiżjoni tal-Kummissjoni 2011/278, moqri flimkien mal-Anness I ta’ din id-deċiżjoni, huwa invalidu fir-rigward tal-prodott tal-metall sħun għar-raġuni li jmur kontra l-Artikolu 2(1) tad-Direttiva tal-Parlament Ewropew u tal-Kunsill 2003/87/KE moqri flimkien mal-Anness I ta’ din id-direttiva, possibbilment minħabba n-natura inkomprensibbli tiegħu?
               
            
                  3)
               
               
                  Fil-każ ta’ risposta fl-affermattiv għat-tieni domanda, fid-dawl tan-nuqqas ta’ sussistenza tal-bażi legali tiegħu, l-Artikolu 1(1) tad-Deċiżjoni tal-Kummissjoni 2013/448/UE (2) tal-5 ta’ Settembru 2013 ukoll huwa invalidu fir-rigward tal-installazzjoni bl-identifikatur CZ-existing-CZ-52-CZ-0102–05?
               
            
                  4)
               
               
                  Fil-każ ta’ risposta fl-affermattiv għall-ewwel domanda, l-Artikolu 1(1) u t-tielet subparagrafu tal-Artikolu 1(2) tad-Deċiżjoni tal-Kummissjoni 2013/448 fir-rigward tal-installazzjoni bl-identifikatur CZ-existing-CZ-52-CZ-0102–05, għandhom jiġu interpretati fis-sens li dawn id-dispożizzjonijiet jippermettu l-allokazzjoni tal-kwoti intiżi għall-prodott metall sħun lil din l-installazzjoni fuq il-bażi ta’ applikazzjoni ġdida tar-Repubblika Ċeka, jekk jiġu esklużi l-kalkolu doppju jew l-allokazzjoni doppja ta’ dawn il-kwoti?
               
            
                  5)
               
               
                  Fil-każ ta’ risposta fin-negattiv għar-raba’ domanda, l-Artikolu 1(1) tad-Deċiżjoni tal-Kummissjoni 2013/448 fir-rigward tal-installazzjoni bl-identifikatur CZ-existing CZ-52-CZ-0102–05 huwa invalidu għar-raġuni li jmur kontra l-Artikolu 10(8) tad-Deċiżjoni tal-Kummissjoni 2011/278 moqri flimkien mal-Anness I ta’ din id-deċiżjoni?
               
            
                  6)
               
               
                  Fil-każ ta’ risposta fl-affermattiv għat-tielet, għar-raba’ jew għall-ħames domanda, skont id-dritt tal-Unjoni kif għandha tipproċedi awtorità ta’ Stat Membru li, bi ksur tad-dritt tal-Unjoni, ma allokatx mingħajr ħlas il-kwoti tal-emissjonijiet lill-operatur ta’ installazzjoni li fiha jseħħ proċess li jagħmel użu minn konvertitur tal-ossiġenu f’sitwazzjoni fejn din l-installazzjoni ma għadhiex tiġi operata u l-perijodu li għalih ġew allokati l-kwoti skada, biex din l-awtorità timxi konformement mad-dritt tal-Unjoni?
               
            
         (1)  Deċiżjoni tal-Kummissjoni tas-27 ta’ April 2011 li tiddetermina regoli tranżitorji madwar l-Unjoni kollha għal allokazzjoni armonizzata mingħajr ħlas tal-kwoti tal-emissjonijiet skont l-Artikolu 10a tad-Direttiva 2003/87/KE tal-Parlament Ewropew u tal-Kunsill (ĠU 2011, L 130, p. 1).
      
         (2)  Deċiżjoni tal-Kummissjoni tal-5 ta’ Settembru 2011 dwar miżuri ta’ implimentazzjoni nazzjonali għall-allokazzjoni tranżizzjonali mingħajr ħlas ta’ kwoti tal-emissjonijiet ta’ gassijiet serra skont l-Artikolu 11(3) tad-Direttiva 2003/87/KE tal-Parlament Ewropew u tal-Kunsill (ĠU 2013, L 240, p. 27).